Учешће ОШ „Ђорђе Крстић“ у пројекту „Школски календар сећања“

Пројекат „Школски календар сећања“ је међушколски пројекат Заједнице која учи „Сазнање“, удружења просветних радника Србије, основаног 8. децемра 2012. године у закључцима стручног скупа – Конференције Комуникација-интеракција-акција у ОШ „Ђорђе Крстић“.

Пројекат има национални значај, одобрило га је и финансијски подржало Министарставо спољне и унутрашње трговине и телекомуникација РС, у оквиру Првог јавног конкурса за доделу средстава за програме у области развоја информационог друштва у Републици Србији 2013. године.

Пројекат одговара конкурсној теми Дигитализација културне баштине, а његов општи циљ је неговање културе сећања и општег знања путем истраживања, селекције, креирања и чињења доступним широкој јавности дигиталних општеобразовних извора знања.

Кратак опис пројекта: У току тромесечне онлајн-обуке за коришћење кураторских апликација за прикупљање, организацију и чување веб-садржаја и aлата за креирање оса времена просветни радници се оспособљавају да знања пренесу ученицима како би заједнички истражили, селектовали, креирали и поставили на веб-сајт дигиталне општеобразовне садржаје онлајн календара сећања. У имплементацији програма обуке наредних шест месеци формирају се и на веб-портал постављају: дигиталне биографије најзнаменитијих личности из српске културе, преглед националних и међународних празника са базом података: предлози за прослављање тих празника и интерактивни квизови за актуелне јубилеје.

Поред рекламе путем социјалних мрежа и гостовања учесника у локалним медијима, популаризација пројекта подразумева организовање конференције за штампу у ОШ „Ђорђе Крстић“ у Београду.

Пројекат се завршава студијским путовањем у Београд, на којем ће сви учесници у пројекту, наставници и ученици, на својеврстан начин обележити стогодишњицу смрти Стевана Мокрањца – важан јубилеј у 2014.

У пројекту учествује педесет и двоје наставника из различитих школа у Србији и 365 њихових ученика, који ће на веб сајт поставити дигиталне осе времена за 100 најзначајнијих личности српске културе и базе података о 52 најзначајнија национална и међународна празника.

Учешће у пројекту „Школски календар сећања“ пријавило је четворо наставника/стручних сарадника из ОШ „Ђорђе Крстић“: Весна Гошовић, Јелена Воларов, Олга Васић и Јелена Бига. Оне ће, заједно са тимовима одабраних ученика, формирати и на веб-сајт поставити дигиталне осе времена за 3 значајне личности српске културе и базе података о 6 националних и међународних празника.

У Београду, 3.9.2013. године Јелена Воларов

Учешће ОШ“Ђорђе Крстић“ у пројекту „ПОКО“

Ово је пројекат који већ пар година уназад финансира Центар за промоцију науке Републике Србије а чији је руководилац проф.Мирјана Божић. Циљ пројекта је израда очигледних наставних средстава и испуњавање школског простора инсталацијама које би учење природних наука учинило лакшим и смисленијим. Већ трећу годину је наша школа укључена у пројекат а руководилац овог пројекта у школи је наставница Љиљана Иванчевић.

Учешће ОШ“Ђорђе Крстић“ у пројекту „Мала школа електронике“

„Мала школа електронике“ је пројекат чији је циљ промоција електронике међу децом основношколског узраста и квалитетније провођење слободног времена. Овај пројекат омогућује ученицима и да открију своје склоности ка електроници а самим тим и лакше одаберу своје будуће занимање и спрам тога упишу одговарајућу средњу школу. Пројекат подразумева организацију 18 радионица на којима ученици стичу знања из електронике, физике, математике и програмирања која ће им бити од користи током даљег школовања. Сву потребну опрему обезбеђује руководилац пројекта а сам пројекат финансира Центар за промоцију науке Републике Србије. Наша школа се укључила у реализацију овог пројекта за школску 2013/14. годину.